b'\n_START_ARTICLE_\nVerona\n_START_SECTION_\nPovijest\n_START_PARAGRAPH_\nNajstariji tragovi naselja na podru\xc4\x8dju Verone potje\xc4\x8du iz predrimskog razdoblja, a od 89. pr. Kr. tu je rimska kolonija. Od 49. pr. Kr. Verona je municipij koji prerasta u razvijeno kulturno i trgova\xc4\x8dko sredi\xc5\xa1te. U 6. stolje\xc4\x87u Verona postaje glavni grad langobardskog kralja Alboina. God. 774. nalazi se u sastavu frana\xc4\x8dke dr\xc5\xbeave Karla Velikog, a za njegovih nasljednika (Karolinga) posti\xc5\xbee novi gospodarski procvat. God. 1136. osamostaljuje se i postaje neovisnom republikom. Osobit gospodarski i kulturni razvoj do\xc5\xbeivljava za vladavine plemi\xc4\x87ke obitelji Della Scala, odnosno Scaligheri (1262.-1387.)._NEWLINE_U vrijeme cara Fridrika I. Barbarosse pripada ligi talijanskih gradova (Lombardska liga) koji se odupiru carevoj politici. God. 1387. zauzimaju je Visconti._NEWLINE_Pod mleta\xc4\x8dkom vla\xc5\xa1\xc4\x87u je od 1405. do 1797. godine, kada je osvajaju Francuzi. Iste godine izbija veliki antifrancuski ustanak (Pasque Veronesi), koji je skr\xc5\xa1en represivnim mjerama._NEWLINE_Od 1805. do 1814. godine je u sastavu Kraljevine Italije, a nakon pada Napoleona postaje va\xc5\xbeno austrijsko vojno upori\xc5\xa1te. God. 1866. ponovno ulazi u sastav, sada sjedinjene Kraljevine Italije.\n_START_SECTION_\nSport\n_START_PARAGRAPH_\nU Veroni postoje dva nogometna kluba: Hellas Verona i Chievo Verona, koji igraju prvu ligu (Serie A) u sezoni 2013./14. _NEWLINE_Hellas Verona je osvojila talijansko prvenstvo 1985. godine nakon \xc4\x8dega su sudjelovali u ligi prvaka sljede\xc4\x87e godine.\n_START_SECTION_\nPrivreda i trgovina\n_START_PARAGRAPH_\nVerona je industrijsko i trgova\xc4\x8dko sredi\xc5\xa1te poljoprivrednog kraja (uzgoj povr\xc4\x87a, vo\xc4\x87a, \xc5\xbeitarica i vinove loze); kemijska, farmaceutska, papirna, prehrambena industrija i industrija namje\xc5\xa1taja i obrada kamena. U Veroni se odr\xc5\xbeava me\xc4\x91unarodni sajam poljoprivrede i konja jo\xc5\xa1 od 1898. godine. U Veroni pored ostalih, svake jeseni odr\xc5\xbeava se i najve\xc4\x87i svjetski sajam kamena.\n_START_SECTION_\nPromet\n_START_PARAGRAPH_\nVerona je cestovno i \xc5\xbeeljezni\xc4\x8dko kri\xc5\xbei\xc5\xa1te (veze sjeverne Italije i srednje Europe preko prijevoja Brenner; veze sjeveroisto\xc4\x8dne i sjeverozapane Italije), dvije zra\xc4\x8dne luke.'